[pic] | EUROOPA ÜHENDUSTE KOMISJON |

Brüssel, 5.5.2008

KOM(2008) 244 (lõplik)

Ettepanek:

NÕUKOGU OTSUS,

millega muudetakse nõukogu otsuse ettepanekut 2007. aasta rahvusvahelise kohvilepingu allakirjutamise ja sõlmimise kohta Euroopa Ühenduse poolt

(esitanud komisjon)

SELETUSKIRI

27. märtsil 2008 võttis komisjon vastu nõukogu otsuse ettepaneku 2007. aasta rahvusvahelise kohvilepingu allakirjutamise ja sõlmimise kohta Euroopa Ühenduse poolt. Komisjoni dokument kannab numbrit KOM(2008) 157 (lõplik). Dokument edastati vastuvõtmiseks nõukogule.

Tuleb siiski märkida, et 2007. aasta kohvilepingu artikli 40 lõikes 4 on ette nähtud erisätted, mis käsitlevad Euroopa Ühenduse seisukohta ja ametliku avalduse hoiuleandmist, milles kinnitatakse Euroopa Ühenduse ainupädevust.

Võttes arvesse asjaolu, et juba heaks kiidetud ettepanek ei sisalda kõnealust avaldust, tuleb ettepanekut täiendada, nii et nõukogu otsus hõlmaks kogu menetlust, mis on seotud kohvilepingu allakirjutamise ja sõlmimisega Euroopa Ühenduse poolt.

Käesoleva ettepaneku eesmärk on muuta esimese menetluse käigus arutatud dokumendis KOM(2008) 157 (lõplik) esitatud õigusakti, nii et sellele lisataks lepingu artikli 40 lõikele 4 vastav avaldus ning et sellest tulenevalt muudetaks artikli 2 sõnastust. Samuti lisatakse artiklisse 1 viide rahvusvahelise kohvilepingu allakirjutamisele, sest juba heaks kiidetud tekstis ei ole sellele osutatud.

Kuna ametlik tseremoonia on kavas korraldada Londonis 19. mail 2008, oleks väga asjakohane, kui ühendus saaks kirjutada heakskiitmisekirjale, kaasa arvatud oma pädevust kinnitavale avaldusele, alla ja anda selle hoiule samal kuupäeval.

Et nõukogu saaks teha oma otsuse enne nimetatud kuupäeva, taotletakse kiirmenetluse kasutamist.

Ettepanek:

NÕUKOGU OTSUS,

millega muudetakse nõukogu otsuse ettepanekut 2007. aasta rahvusvahelise kohvilepingu allakirjutamise ja sõlmimise kohta Euroopa Ühenduse poolt

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133 koostoimes artikli 300 lõike 2 esimese lõiguga,

võttes arvesse komisjoni ettepanekut

ning arvestades järgmist:

(1) 2007. aasta rahvusvahelise kohvilepingu artikli 40 lõikega 4 on ette nähtud, et lepingu hoiulevõtjale antakse hoiule avaldus, milles Euroopa Ühendus kinnitab oma ainupädevust lepinguga reguleeritud küsimustes.

(2) Dokumendis KOM(2008) 157 (lõplik) tehti nõukogule ettepanek võtta vastu 2007. aasta rahvusvaheline kohvileping, kuid sellele ei lisatud kõnealust avaldust.

(3) Seepärast on vajalik muuta dokumendis KOM(2008) 157 (lõplik) esitatud ettepanekut, et lisada sellele kõnealune avaldus ja mõned väikesed muudatused.

(4) Eespool nimetatu võimaldaks Euroopa Ühendustel viia võimalikult kiiresti lõpule 2007. aasta rahvusvahelise kohvilepingu allakirjutamise ja heakskiitmise menetluse,

ON TEINUD JÄRGMISE OTSUSE:

Artikkel 1

Dokumendis KOM(2008) 157 (lõplik) sisalduva ettepaneku esimene artikkel sõnastatakse järgmiselt:

„Ühenduse nimel kirjutatakse alla ja kiidetakse heaks 2007. aasta rahvusvaheline kohvileping. Lepingu tekst on lisatud käesolevale otsusele.”

Artikkel 2

Dokumendis KOM(2008) 157 (lõplik) sisalduva ettepaneku artikkel 2 sõnastatakse järgmiselt:

„Nõukogu eesistujal on õigus enne 31. augustit 2008 määrata isik, kes on volitatud ühenduse nimel kirjutama alla ja andma hoiulevõtjale hoiule heakskiitmiskirja, millele on vastavalt lepingu artiklile 40 lisatud käesoleva otsuse lisas esitatud avaldus pädevuse kohta.”

Brüssel,

Nõukogu nimel

eesistuja

LISA

2007. AASTA RAHVUSVAHELISE KOHVILEPINGU ARTIKLI 40 LÕIKE 4 KOHANE EUROOPA ÜHENDUSE AVALDUS

Vastavalt 2007. aasta rahvusvahelise kohvilepingu artikli 40 lõikele 4 täpsustatakse käesolevas avalduses, millistes lepingu reguleerimisalasse kuuluvates küsimustes liikmesriigid on andnud oma pädevuse üle ühendusele.

Euroopa Ühendus deklareerib, et lepinguga reguleeritavad küsimused kuuluvad vastavalt Euroopa Ühenduse asutamislepingule kaubanduspoliitika raames ühenduse ainupädevusse ning seepärast liikmesriigid lepingut ei ratifitseeri.